苕溪行
作者：葉茵
朝代：宋

paragraphs: 吳松江頭田舍翁，年年苕溪摇飛篷。
沿溪楊柳舊相識，問翁何事猶西東。
心欲無言淚如洗，松楸正在西山裏。
余生五十五番春，七十爲期春夢耳。
追思疇昔謀親塋，鴈行差差三弟兄。
伯兮季兮不可作，老來隻影嗟零丁。
手種青杉踰百尺，藤花薜蔓籠臺石。
一年一到一徘徊，此後徘徊幾朝夕。
九泉屬望天潛知，寸草難報陽春暉。
教子一經答先志，買山傍墓終焉計。
讀書可大吾門閭，沒世可從先大夫。